**Fiverr** (בעברית: **פָיְיבֶר**) היא זירת מסחר גלובלית מקוונת, שמתווכת מתן שירותים החל מ-5 דולרים (ומכאן שמה). האתר מופעל על ידי החברה הציבורית פייבר אינטרנשיונל בע"מ, שמרכזה בתל אביב.

האתר משרת בעיקר פרילנסרים שמשתמשים בפייבר כדי להתפרנס מדברים שהם יודעים לעשות. לקוחות הזקוקים לשירותים יכולים להשתמש בפונקציות "חיפוש" או "תפתיעו אותי" על מנת לאתר ולהזמין שירותים ישירות דרך האתר.

ביוני 2019 החלו ניירות הערך של החברה להיסחר בבורסה לניירות ערך בניו יורק.

נכון ל-2021, ישנם 4.2 מיליון לקוחות פעילים באתר שביצעו לפחות עסקה אחת בשנה האחרונה.

היסטוריה
--------

בית fiverr הקודם בתל אביב
בית fiverr החדש בתל אביב
האתר נוסד על ידי מיכה קאופמן ושי וינינגר ב-2010 במטרה לספק לאנשים פלטפורמה באמצעותה קונים ומוכרים מגוון שירותים בקנה מידה קטן המוצעים בדרך כלל על ידי קבלנים עצמאיים, כגון כתיבה, עיצוב גרפי, ותכנות. פייבר פועלת בלמעלה מ-200 מדינות וצוברת הכנסות על ידי גביית 20% עמלה מכל מכירה שנעשית באמצעות הפלטפורמה שלה וכן עמלת שירות מהקונה. בתמורה, השירות באתר מספק למשתמשים שלו מקום מפגש; יכולת לתקשר; אמצעים למשלוח וקבלת קבצים; ופלטפורמה לביצוע וקבלת תשלום, כמו גם מתן תמיכה בסכסוכי מוכר–קונה. בריאיון ליאהו, קאופמן ציין כי, "החזון הגדול של פייבר הוא באמת ליצור זירת מסחר שבה אנשים יכולים לייצר עסקים מהתחביבים שלהם. בדומה למהפכה ש-eBay יצרה בתחום המוצרים".

האתר כולל למעלה מ-1.5 מיליון שירותים שונים (הכינוי לכל שירות המוצע באתר הוא gig). נפח העסקאות באתר גדל ב-600% מתחילת 2011 ועד אמצע 2012. בימיו הראשונים של האתר כל שירות נמכר ב-5$. ביוני 2013 הרחיבה החברה את טווח המחירים ל-5$ עד 500$, ובהמשך ל-5$ עד 995$.

בינואר 2012, פייבר השיקה מערכת קידום מבוססת-מוניטין ("reputation-based") הנקראת "Levels" (דירוגים). לאחר שמוכרי שירותים משלימים לפחות 10 עסקאות בהצלחה, נפתחת בפניהם האפשרות להשתמש בפיצ'רים מתקדמים המאפשרים להציע שירותים נוספים ובכך להגדיל את שווי העסקה. כ-15% מהמוכרים מחשיבים את פייבר כמקור הכנסה עיקרי.

נכון לתחילת 2013, פייבר דורגה בין 170 האתרים הפופולריים ביותר בארצות הברית ובין 150 האתרים המובילים בעולם.

בדצמבר 2013 שחררה החברה אפליקציית מובייל.

ביוני 2017 השיקה החברה שירות חדש בשם "פייבר פרו" אשר במסגרתו מוכרי שירותים מנוסים יכולים להגיש בקשה ולקבל מהחברה סטטוס "פרו". מקבלי הסטטוס זוכים לחשיפה מוגדלת באתר וכן יכולים לקבוע מחירים בטווח רחב יותר. על פי החברה רק אחוז אחד מהבקשות מתקבל.

ביוני 2019 הונפקה החברה בבורסה לניירות ערך בניו יורק לפי שווי שוק של 650 מיליון דולר, ולאחר יום המסחר הראשון עלה שוויה לכמיליארד דולר.

בפברואר 2021 הוסיפה החברה אפשרות להתקשרות ארוכת טווח בין המוכרים לקונים לצורך אספקת שירותים שוטפת, בניגוד לתשלום לפרויקט כפי שהיה ניתן עד אז.

הכנסות החברה עמדו על 52 מיליון דולר בשנת 2017 ומאז עלו בהדרגה עד ל-298 מיליון בשנת 2021. החברה עדיין אינה רווחית והפסד החברה בשנת 2021 עמד על 65 מיליון דולר.

נכון לסוף 2021 לחברה 787 עובדים, מתוכם 580 בישראל. הכנסות פייבר עלו ב-57% בשנת 2021.

### רכישות

ביוני 2017 רכשה החברה את הסטארט-אפ הישראלי Veed.me, שעסק בחיבור בין יצרני תוכן וידאו לבעלי עסקים.

בינואר 2018 רכשה את AND CO האמריקאית המפתחת כלים לניהול עסקי עבור פרילנסרים.

בפברואר 2019 רכשה את ClearVoice האמריקאית המציעה פלטפורמה ליצירת תוכן שיווקי.

בפברואר 2021 רכשה את חברת Working Not Working.

בנובמבר 2021 רכשה את הסטארט-אפ הישראלי Stoke, שפיתח כלים לניהול עבודה מול פרילנסרים, תמורת 95 מיליון דולר.

גיוסי הון
---------

במאי 2012, גייסה פייבר 15 מיליון דולר במימון קרנות הון הסיכון אקסל פרטנרס ובסמר ונצ'ר פרטנר, ובכך העלתה את הגיוס הכולל שלה ל-20 מיליון דולרים. באוגוסט 2014 גייסה 30 מיליון דולר בסבב גיוס אותו הובילה בסמר ונצ׳ר פרטנרס. בנובמבר 2015 גייסה פייבר 60 מיליון דולר. את הגיוס הובילה קרן Square Peg Capital בשיתוף עם המשקיעים הקיימים; בסמר ונצ׳ר פרטנרס, אקסל פרטנרס וקומרה קפיטל.

עד להנפקתה ב-2019 גייסה החברה במצטבר כ-170 מיליון דולר.

שירותי החברה
------------

פייבר מאפשר קנייה ומכירה של "gigs" או שירותים אונליין. באתר זמינים למעלה מ-3 מיליון שירותים, רובם שירותים עסקיים כמו: בניית אתרים, עיצוב גרפי, עריכת סרטונים, שירותי תרגום, ושיווק דיגיטלי. מעבר לשירותים אלה, ניתן גם למצוא שירותים בעלי אופי מצחיק-מוזר כמו "לשיר תוך אחיזת שלט עם לוגו החברה שלך" וכן שירותים ספציפיים כמו "לקבל טיפים למטייל לקראת ביקור בפריז". השירותים בפייבר מגוונים למדי עם פריטים למכירה כגון הופעות של ידוענים, טיפים לשיווק, או מפרט גיטרה מודפס בהתאמה אישית.

### מערכת "Levels"

בינואר 2012, פייבר השיקה את "Levels". המערכת מאפשרת ליותר מוכרי שירותים להגדיל הכנסות ממכירות נוספות בעזרת אמצעים שקודם לכן היו זמינים רק לקבוצה מצומצמת של מוכרים.

ישנן שלוש רמות (fiverr levels): רמה 1, רמה 2, ודירוג עליון (Top Rated Seller).

ברגע שמוכרים עולים רמה הם זוכים להשתמש באמצעים הבאים:

* **"Gig Extras"** (תוספות לגִיגְס) מאפשר למוכרים למכור תוספות לשירותים שלהם בתוספת עלות.
* **"Multiples"** (כפולות) מאפשר לקונים להזמין כמה וכמה gigs בבת אחת ולא gig אחד בלבד בכל פעם.

קישורים חיצוניים
----------------

ויקישיתוף מדיה וקבצים בנושא **Fiverr** בוויקישיתוף
* אתר האינטרנט הרשמי של Fiverr
* Fiverr, ברשת החברתית פייסבוק
* Fiverr, ברשת החברתית אקס (טוויטר)
* Fiverr, ברשת החברתית אינסטגרם
* Fiverr, סרטונים בערוץ היוטיוב
* Fiverr, באתר פינטרסט
* שחר סמוחה, ‏הכירו את האתר הישראלי הפופולרי בעולם - Fiverr; הכל ב-5 דולר, באתר גלובס, 31 באוגוסט 2012
* אתר למנויים בלבד איילה צורף, הישראלים שמוכרים כל דבר ב-5 דולרים: "נגיע לשווי של מיליארד דולר", באתר TheMarker‏, 3 במרץ 2015
* אתר למנויים בלבד ענבל אורפז, פייבר הישראלית חושבת בגדול: "אין ספק שנהיה חברה של מיליארדי דולרים", באתר TheMarker‏, 15 בנובמבר 2015
* אתר למנויים בלבד אלירן רובין, "שוק העבודה בעולם משתנה - ב-2020 הפרילאנסרים יהיו 40% ממנו", באתר TheMarker‏, 10 בינואר 2017
* יוסי דהן, "העולם שייך לפרילנסרים (מיכה קאופמן - Fiverr)", באתר הפודקאסט יזמות או למות, 4 בפברואר 2018
* נתי יפת, ‏מנכ"ל פייבר בראיון: "מצטער, אבל בישראל אין אי-קומרס", באתר גלובס, 24 בפברואר 2018
* איתי זהוראי, "הקורונה כפתה שינוי מנטלי בעולם – ואני חושב שלא תהיה ממנו דרך חזרה", באתר פורבס ישראל, 16 ביוני 2020
* מידע עסקי על חברת Fiverr International Ltd באתרים Yahoo! Finance • MarketWatch • CNN Money • Bloomberg Business (באנגלית)
* Fiverr International Ltd, בגוגל פיננסים

* Fiverr International Ltd, באתר Crunchbase (באנגלית)

הערות שוליים
------------

1. ↑  Kimberly Palmer (21 March 2012). "How to Make Money Through Fiverr". *US News*. Retrieved 2012-03-21.
2. 1 2  Leena Rao (3 May 2012). "Task-Based Marketplace Fiverr Raises M From Accel And Bessemer". *TechCrunch*. Retrieved 2012-05-04.
3. ↑  מאיר אורבך, פייבר הישראלית תתחיל להיסחר היום לראשונה בניו יורק: השווי – 650 מיליון דולר, באתר כלכליסט, 13 ביוני 2019
4. ↑  אביטל ברוידא, בראש הכובע של בית האיכרים: ביקור במשרדיה של זירת המסחר Fiverr, באתר Xnet‏, 10 בינואר 2017
5. ↑  Eric Pfeiffer (3 April 2012). "How Fiverr.com is changing the creative economy at a time". Yahoo News Blog. Retrieved 2012-03-04.
6. ↑  Mary Pilon (16 March 2010). "What Will People Do for ? Fiverr Lets You Find Out". Wall Street Journal. Retrieved 2011-04-10.
7. ↑  Fiverr not just $5 anymore, now powering the ‘gig economy’ for up to $500, VentureBeat, ‏2013-06-04 (באנגלית אמריקאית)
8. ↑  Press Release (3 May 2012). "Fiverr Inks M". Private Equity Hub. Retrieved 2012-05-04.
9. ↑  Robin Wauters (3 May 2012). "Fiverr helps get things done for as little as raises m from Accel and Bessemer". The Next Web. Retrieved 2012-05-04.
10. ↑  Fiverr מגיעה למובייל | גיקטיים, באתר גיקטיים, ‏2013-12-11
11. ↑  אקזיט כחול-לבן: פייבר רוכשת את Veed.me | גיקטיים, באתר גיקטיים, ‏2017-06-27
12. ↑  אתר למנויים בלבד רותי לוי, פייבר סיימה את היום הראשון בוול סטריט עם שווי של 1.2 מיליארד דולר, באתר TheMarker‏, 13 ביוני 2019
13. ↑  Fiverr adds support for subscriptions and milestones, TechCrunch (באנגלית אמריקאית)
14. ↑  אתר למנויים בלבד ג'ניה וולינסקי, הכנסות פייבר גדלו ב-57% ב-2021; סיפקה תחזית להמשך צמיחה ב-2022, באתר TheMarker‏, 17 בפברואר 2022
15. ↑  אקזיט כחול-לבן: פייבר רוכשת את Veed.me | גיקטיים, באתר גיקטיים, ‏2017-06-27
16. ↑  נתי יפת, ‏אקזיט הפוך: פייבר הישראלית רוכשת חברה אמריקאית, באתר גלובס, 24 בינואר 2018
17. ↑  פייבר רוכשת פלטפורמה אמריקאית ליצירת תוכן שיווקי | גיקטיים, באתר גיקטיים, ‏2019-02-13
18. ↑  שירי חביב ולדהורן, ‏פייבר מצפה לצמיחה של עד 50% בהכנסות ב-2021, באתר גלובס, 18 בפברואר 2021
19. ↑  פייבר רוכשת סטארטאפ ישראלי ב-95 מיליון דולר | גיקטיים, באתר גיקטיים. ‏2021-11-02
20. ↑  Fiverr מגייסת 30 מיליון דולר; משיקה את גרסת 3.0 (גיוס), באתר גיקטיים, ‏2014-08-11
21. ↑  אתר למנויים בלבד מערכת מרקר, הסטארט אפ הישראלי פייבר השלים גיוס נוסף של 60 מיליון דולר, באתר TheMarker‏, 11 בנובמבר 2015
22. ↑  עמרי זרחוביץ', ‏המספרים שחסרים: האותיות הקטנות בתשקיף פייבר, באתר גלובס, 18 במאי 2019
23. ↑  המדריך השלם לפיבר - מה זה פיבר? איך אפשר להרוויח מזה כסף וגם לחסוך המון... באתר גוט א פרומו, ‏2019-09-02 (ארכיון)
24. ↑  Tim Donnelly (7 February 2012). "Giving ’em five". New York Post. Retrieved 2012-03-19.
25. ↑  Brad Tuttle (13 January 2012). "Meet the Puppet Who Made Last Year from Silly Online Videos". Time. Retrieved 2012-03-20.
26. 1 2  Jakk (12 January 2012). "Fiverr outs new Levels feature, aims to aid user buying decisions and reward sellers". technologyblogged. Retrieved 2012-03-19.